## FGV licita el manteniment d’ascensors i escales mecàniques de Metrovalencia per valor d’11,6 milions d’euros

*** El contracte per a tres anys arreplega dos possibles pròrrogues anuals que elevaria la inversió final a 19,7 milions
* Se substituiran els ascensors en pitjor estat i sotmesos a més ús per nous equips elèctrics, més eficients energèticament**

Ferrocarrils de la Generalitat Valenciana (FGV) ha licitat el servici de manteniment i conservació de les escales mecàniques i ascensors en la xarxa de Metrovalencia. En l’actualitat, les instal·lacions de l’explotació de València tenen 157 escales mecàniques i 104 ascensors.

El pressupost inicial per a la licitació ascendix a 11.601.627,67 euros, IVA inclòs, per a un contracte de tres anys, amb possibilitat de dos pròrrogues anuals. Així, la inversió s’elevaria a 19.788.000,86 euros (també amb l’impost del valor afegit inclòs), en el cas que s’optara per activar les dos prolongacions.

La finalitat de la futura adjudicació és el manteniment integral de tots els ascensors i escales mecàniques, així com desenvolupar diferents tasques per a prolongar la vida útil dels equips, com el manteniment de cicle llarg d’escales mecàniques i el cicle llarg tecnològic d’escales mecàniques, així com dur a terme la modernització d’ascensors i millora de les seues condicions d’accessibilitat.

En este sentit, cal destacar que nombrosos elevadors es troben al final de la seua vida útil i estan sotmesos a un ús intensiu per part dels usuaris. Per això, s’ha inclòs en el plec tècnic la substitució dels ascensors que es troben en pitjor estat i estan sotmesos a més ús per nous equips elèctrics, més eficients energèticament. A més, s’inclou la instal·lació d’elements, com són els comandaments a distància, per a la millora de l’accessibilitat.

També es pretén millorar el contracte actual en qüestions de mà d’obra i de materials, complir amb la norma UNE-EN-115-2 dels elements de seguretat i aconseguir i millorar en la mesura que siga possible una sèrie d’indicadors de disponibilitat, fiabilitat i qualitat, a fi de garantir i millorar la prestació dels equips.

Un altre condicionant és que els treballs de manteniment es facen fora de l’horari comercial de Metrovalencia per a incidir el menys possible en els desplaçaments dels usuaris.

Fecha: 24/07/2024